Kim Behnke (UP), 2001-04-06:
I forbindelse med den amerikanske valgkamp, eller rettere sagt i forbindelse med afviklingen af afstemningen sidste år i december måned, fik vi jo et indgående indblik i, hvordan verdens tilbageværende supermagt formår at afvikle et valg. Vi fik kendskab til, hvordan amerikanere bosat i udlandet, uanset om de gør tjeneste på amerikanske militærinstallationer eller de bor i udlandet, har mulighed for at opsøge deres ambassade, få udleveret stemmemateriale; det bliver pakket i særlige kulørte kuverter og skal sendes frem til stemmeoptælling.
Men da der gik kludder i en række af de procedurer, fik vi andre indsigt i, hvilke muligheder der er.
Jeg må indrømme, at da jeg så det forløb, blev jeg styrket i opfattelsen af, at vi halter bagefter i Danmark. Jeg har selv tidligere været medforslagsstiller på forslag, som var med til at forbedre forholdene for danskere, der er bosiddende i udlandet, men som stadig væk er danske statsborgere og ønsker at udøve deres stemmeret, så det forslag her kommer som en helt naturlig forlængelse af de tanker, jeg har gjort mig.
Vi må huske på, at den verden, vi lever i, ikke er den samme som tidligere. Vi har moderne muligheder for, hvis man er udstationeret, hvis man bor i udlandet, at følge med.
Man kan over Internettet se danske tv-aviser hver eneste dag, og man kan læse danske aviser over Internettet.
Det er blevet
meget nemt.
Derfor kan man bosiddende i udlandet sagtens føle, at man følger med i alt, hvad der foregår i Danmark, og ønsker at udøve sin stemmeret.
Når det så gælder det praktiske med at få formidlet stemmemateriale osv. og ikke mindst indsamling af stemmer, må vi jo også sige, at der har forholdene unægteligt forbedret sig.
Vi har gode opfindelser som telefax, elektroniske breve, mail osv., som er med til at gøre de her ting håndterbare.
Der var ikke noget at gøre; reglerne skulle overholdes osv.
Men igen vidner det om, at de metoder, vi benytter os i Danmark, ikke er tidssvarende.
Så jeg håber, at forslaget også kan være med til, at vi evaluerer den måde, vi afvikler de her ting på.
Så vil jeg sige noget om forholdet til den verden, vi har omkring os: Den internationalisering, vi oplever, er bestemt ikke slut - snarere tværtimod.
Flere og flere danskere vil i kortere eller længere perioder være udstationeret, være ansat ved danske virksomheder i udlandet osv., som det bliver nævnt i bemærkningerne.
Derfor vil det være nødvendigt for Folketinget at modernisere de her regler, sådan at vi er i stand til at håndtere det forhold, at ganske mange danskere opholder sig i udlandet.
Der sker jo det modsatte.
Der sker jo det, at der er pres på, at de udlændinge, der opholder sig her i Danmark, skal have forøget deres mulighed for at stemme.
I dag kan de stemme ved kommunevalg og amtsrådsvalg, men der er jo mange - så sent som Enhedslisten i dag - der argumenterer for, at de også skal kunne stemme ved vores folketingsvalg.
Og der vil det jo være helt uforståeligt, hvis danske statsborgere ikke har den samme mulighed.
Vi kan se, at der i EU-regi arbejdes med begreber som EU-partier, altså partier, der skal kunne dække flere lande, partier, som man skal kunne stemme på ved europaparlamentsvalg osv.
For mig er det afgørende, at så længe man har et dansk statsborgerskab, skal man også være i stand til at udøve sin demokratiske ret, nemlig at deltage ved de forskellige valg.
Jeg glæder mig over, at der tegner sig et flertal for forslaget, for det her er jo et beslutningsforslag; det må så overlades til regeringen at formulere de paragraffer, der skal til, men jeg synes, det er forkert, hvis regeringen overhører det flertal, der er i Folketinget, ikke mindst fordi al fornuft taler for, at de her regler bliver opdateret og moderniseret, sådan at de også kan fungere i det nye århundrede, der nu er startet. Så fuld tilslutning fra min side.